Na temelju članka 48. stavka 4. Zakona o predškolskom odgoju i obrazovanju („Narodne novine“ broj 10/97, 107/07, 94/13. i 98/19) i članka 30. Statuta Općine Sveti Ivan Žabno („Službeni glasnik Koprivničko-križevačke županije“ broj 10/13, 2/18. i 6/20), Općinsko vijeće Općine Sveti Ivan Žabno na 24. sjednici održanoj 11. studenoga 2020. godine donijelo je

**ODLUKU**

**o cijeni usluga Dječjeg vrtića Žabac Sveti Ivan Žabno**

Članak 1.

 (1) Ovom Odlukom utvrđuje se cijena usluge programa Dječjeg vrtića Žabac Sveti Ivan Žabno (u daljnjem tekstu: Dječji vrtić) kao i sudjelovanje roditelja /skrbnika/korisnika usluga u cijeni troškova programa.

 (2) Odredbe ove Odluke koje se odnose na roditelje na odgovarajući način primjenjuju se i na skrbnike djece koja pohađaju Dječji vrtić odnosno korisnike usluga Dječjeg vrtića.

Članak 2.

 (1) Dječji vrtić obavlja usluge programa predškolskog odgoja i obrazovanja te skrbi o djeci predškolske dobi.

 (2) Predškolski odgoj obuhvaća programe odgoja, obrazovanja, zdravstvene zaštite, prehrane i socijalne skrbi koji se ostvaruju u Dječjem vrtiću.

Članak 3.

 (1) Osnova za utvrđivanje potrebnih sredstava za djelatnost predškolskog odgoja i obrazovanja djece predškolske dobi u Dječjem vrtiću određuje se u visini ukupnih godišnjih prihoda i rashoda na temelju procijenjenog godišnjeg broja korisnika usluga za kalendarsku godinu.

 (2) Ekonomska cijena koja se na taj način utvrđuje obuhvaća rashode koji su definirani Državnim pedagoškim standardom predškolskog odgoja i naobrazbe i stvarne rashode provedbe svakog pojedinog programa.

 (3) Program predškole je za roditelje besplatan.

Članak 4.

 Ekonomska cijena redovitog 10-satnog programa odgoja, obrazovanja, zdravstvene zaštite i socijalne skrbi za djecu predškolske (vrtićke) dobi iznosi 1.800,00 kuna.

Članak 5.

 (1) Cijena usluge Dječjeg vrtića koju plaćaju roditelji:

* s prebivalištem na području Općine,
* i/ili boravištem na području Općine - ako su zaposleni na području Općine,

 za djecu upisanu u Dječji vrtić s iznosi 900,00 kuna mjesečno za jedno dijete smješteno u vrtiću, za drugo dijete i za svako sljedeće dijete smještaj u vrtiću je 700,00 kuna.

 (2) Razliku od iznosa participacije koju plaćaju roditelji do pune ekonomske cijene vrtića snosi Općina Sveti Ivan Žabno.

Članak 6.

 (1) Cijena usluge Dječjeg vrtića za djecu s prebivalištem izvan Općine Sveti Ivan Žabno koju plaćaju roditelji je iznos pune ekonomske cijene usluge iz članka 4. ove Odluke.

 (2) Ako jedinica lokalne samouprave prebivališta djece iz stavka 1. ovog članka sufinancira smještaj djece sa svog područja, roditelji plaćaju razliku između iznosa koji sufinancira njihova jedinica lokalne samouprave do pune ekonomske cijene vrtića.

Članak 7.

 Sredstva za usluge Dječjeg vrtića za djecu upisanu u vrtić uplaćuju se na račun Dječjeg vrtića.

Članak 8.

 Ova Odluka stupa na snagu osmog dana od dana objave u „Službenom glasniku Koprivničko-križevačke županije“.

OPĆINSKO VIJEĆE OPĆINE SVETI IVAN ŽABNO

KLASA: 601-01/20-01/01

URBROJ:2137/19-02/1-20-9

Sveti Ivan Žabno, 11. studenoga 2020

 PREDSJEDNIK:

 Krešimir Habijanec

**Obrazloženje:**

 **Člankom 48. stavkom 4. Zakona o predškolskom odgoju i obrazovanju („Narodne novine“ broj 10/97, 107/07, 94/13. i 98/19) propisano je da dječji vrtić koji je osnovala jedinica lokalne samouprave, naplaćuje svoje usluge od roditelja-korisnika usluga, sukladno mjerilima koja utvrđuje predstavničko tijelo te jedinice osim programa predškole koji je za roditelje besplatan.**

Ovom Odlukom utvrđuje se cijena usluge programa Dječjeg vrtića Žabac Sveti Ivan Žabno (u daljnjem tekstu: Dječji vrtić) kao i sudjelovanje roditelja /skrbnika/korisnika usluga u cijeni troškova programa i to:

1. ekonomska cijena na bazi redovitog 10-satnog programa odgoja, obrazovanja, zdravstvene zaštite i socijalne skrbi koji se ostvaruju u vrtiću,

2. cijena usluge koju plaćaju roditelji koji imaju prebivalište na području Općine,

3. cijena usluge koju plaćaju roditelji koji imaju prebivalište izvan područja Općine Sveti Ivan Žabno,

4. mogućnost sufinanciranja cijene usluge vrtića od strane drugih jedinica lokalne samouprave za djecu koja imaju prebivalište na području njihove općine,

 PROČELNICA:

 Blanka Drožđek Ivezić